אירוע לא שגרתי באשדוד: צעיר כבן 27 שעובד בכלובי דגים שבמתחם נמל אשדוד, ננשך בצהריים (יום א') על-ידי כריש בידו. האיש ננשך בחוות דגים בלב ים בזמן שהכניס את ידו למים וחולץ בעזרת סירה של חוות הדגים אל הנמל, שם קיבל טיפול ראשוני מצוותי מד"א לכיש.

במד"א אמרו כי הוא סובל מפגיעה קשה מהאמה עד כף היד ומצבו מוגדר בינוני. הוא פונה לבית החולים איכילוב בתל-אביב.

הפצוע הינו צוללן שעסק יחד עם צוללן נוסף בעבודות מתחת למים במרחק שבעה קילומטרים מהחוף. קלי פרץ, פראמדיקית של מד"א לכיש, העניקה לו טיפול ראשוני וסיפרה: "הבנו שהוא עסק עם עוד חבר בעבודות ולפתע הגיע כריש, נשך אותו ביד וברח. החבר משה אותו מהמים והביא אותו בסירה אל החוף". היא סיפרה כי הצוללן הגיע עם פגיעה קשה ביד אבל בהכרה מלאה, "הוא שיתף פעולה וענה לשאלות".

חוות הדגים באשדוד

קלי פרץ, פרמדיקית מד"א שטיפלה בפצוע, סיפרה: "חברנו לצוות העובדים שהביאו את הפצוע מחוץ למים על גבי סירה. הוא סובל מפצע של ריטוש מהאמה לכיון כף היד. הוא במצב בינוני עם הכרה מלאה".

אחד מעובדי חוות הדגים סיפר כי זה לא חריג שבאזור כלובי הדגים שוחים כרישים. "בדרך כלל הכרישים לא מתקרבים אלינו", אמר. העובדים שמגדלים דגי דניס בלב ים הגיעו לבית החולים איכילוב כדי ללוות את חברם שנכנס לניתוח בכף ידו. "חלק מהעבודה שלנו זה להאכיל את הדגים, לראות את הגדילה שלהם ולהוציא דגים למאכל כשהם בגודל המתאים. נשיכה של כריש זה דבר חריג אבל לא הופתענו בכלל מהנוכחות שלהם".

דיווחי חדשות נוספים ב-ynet:

מטען חבלה נפל ממכונית נוסעת במרכז ת"א

קיסריה: אשה נמחצה בשער מפעל; מצבה קשה

אין זו הפעם הראשונה שכריש מגיע לאשדוד או לחופי ישראל. באפריל אשתקד דגו בשוגג צמד דייגים חובבים תושבי יפו ואשקלון, כריש באורך כשני מטר ובמשקל של כ-60 קילוגרם.

באביב 2005 נתפסו בחופי האזור כרישים בשני אירועים שונים. כריש באורך כשלושה מטרים נלכד מול חופי אשקלון, שבועיים לאחר שכריש באורך חמישה מטרים נתפס בחופי אשדוד.

הדייג בועז נחום סיפר באפריל 2005 כי יצא כהרגלו לים והטיל את סל החכות. "כ-200 מטרים מחופי אשקלון הרגשתי שמשהו כבד מאוד נלכד בסל. חשבתי שמדובר בדג גדול מאוד אבל היתה לי תחושה שזה משהו הרבה יותר רציני. רק כשהתקרבנו לחוף הבחנו שזה כריש ענק בגודל שלושה מטרים וכבד מאוד מאוד". שעה ארוכה נאבקו הוא וחבריו הדייגים כדי להעלות את הכריש אל הסירה. אולם כאשר הגיעו לחוף התברר כי הם אינם יכולים להוציאו מהסירה. "ניסינו בכל מיני דרכים אבל הוא שוקל להערכתי מאות קילוגרמים", אמר נחום.

הוא סיפר עוד: "אנו לוכדים לא מעט כרישים. כמעט מדי יום נלכדים כאן ברשתות כרישים קטנים, אבל אני לא זוכר כריש בגודל כזה". לדבריו, הכרישים מעדיפים מים חמים ולכן הם מגיעים סמוך לתחנת הכוח רוטנברג באשקלון.